Uznesenie Európskeho parlamentu z 15. marca 2007 o Nigérii



Úradný vestník 301 E , 13/12/2007 S. 0260 - 0261



P6_TA(2007)0086 Nigéria Uznesenie Európskeho parlamentu z 15. marca 2007 o Nigérii Európsky parlament, - so zreteľom na svoje predchádzajúce uznesenia o situácii v Nigérii, - so zreteľom na medzinárodné dohovory o ľudských právach, ktoré Nigéria ratifikovala, - so zreteľom na článok 115 rokovacieho poriadku, A. keďže napriek úsiliu nigérijskej vlády z uplynulých rokov o podporu ľudských práv a boj proti korupcii, ako aj napriek niektorým zlepšeniam v súvislosti s občianskymi a politickými právami stále treba riešiť mnohé naliehavé otázky a problematiku základných ľudských práv a keďže v krajine stále pretrváva korupcia, pokračuje neodôvodnené zatýkanie a mučenie, protizákonné zabíjania a politické násilie, B. keďže etnické a náboženské rozpory, ako aj rozšírená chudoba sú hlavnými príčinami trvalého násilia medzi komunitami, C. keďže súdy islamskej šaríe majú právomoc rozhodovať o trestných prípadoch v dvanástich z tridsiatich šiestich štátov Nigérie; keďže tieto súdy stále vynášajú tresty smrti, ako aj tresty bičovania a amputácie - hoci popravy ani amputácie sa už nevykonávajú, keďže súdne procesy nezodpovedajú medzinárodným normám, napríklad s ohľadom na právo na obhajcu a na informovanie obvinených o ich právach, a majú sklon diskriminovať ženy, D. keďže beztrestnosť je stále pravidlom, a nie výnimkou, pretože veľmi málo páchateľov násilia a porušovania ľudských práv je vyšetrovaných a postavených pred súd, a keďže beztrestnosť je sama osebe najvážnejšou prekážkou pri riešení a odstraňovaní zneužívania ľudských práv a násilia, E. keďže nedostatočná kapacita a nedostatočné zdroje obmedzujú možnosti nigérijských policajných síl pri vyšetrovaní trestných činov a spôsobujú, že veľa osôb zostáva pred začatím súdneho procesu dlhšie vo väzbe a ich práva sa porušujú, F. keďže polícia a bezpečnostné zložky sa často zúčastňujú porušovania ľudských práv vrátane protiprávneho zabíjania, svojvoľného zatýkania a mučenia, G. keďže detská práca a obchodovanie s deťmi zostávajú rozšírenými fenoménmi, H. keďže slobodu prejavu naďalej obmedzuje pokračujúce prenasledovanie novinárov a politických aktivistov, I. keďže nigérijský parlament v súčasnosti prerokováva návrh zákona o zákaze sobášov osôb rovnakého pohlavia, ktorý ukladá trest piatich rokov väzenia pre každého, kto vykonáva, podporuje alebo napomáha sobášom osôb rovnakého pohlavia, alebo je ich svedkom, ale aj pre každého, kto sa verejne či súkromne angažuje v pozitívnom prezentovaní vzťahov osôb rovnakého pohlavia alebo tieto vzťahy obhajuje, J. keďže uplynulé celoštátne a národné voľby v rokoch 1999 a 2003 nemožno považovať za slobodné a spravodlivé z dôvodu rozsiahlych podvodov a násilia, 1. vyzýva nigérijskú vlády, aby prijala okamžité a účinné opatrenia na ochranu svojich občanov, skoncovala s násilím, rozsiahlou korupciou a beztrestnosťou osôb, ktoré porušujú ľudské práva a aktívne podporovala dodržiavanie ľudských práv; 2. vyzýva nigérijskú vládu, aby zrušila trest smrti a zasiahla v jednotlivých prípadoch osôb súdených podľa práva šaríe a odsúdených na smrť, amputáciu, bičovanie alebo na iný neľudský a ponižujúci trest, ktorý je v rozpore s nigérijskou ústavou, ako aj medzinárodnými právnymi predpismi v oblasti ľudských práv; 3. víta mnohostrannú dohodu medzi 26 západoafrickými a stredoafrickými krajinami zameranú proti obchodovaniu so ženami a deťmi, ako aj ďalšie snahy, ktoré nigérijské orgány vyvinuli v tejto oblasti; vyzýva však nigérijskú vládu, aby prijala ďalšie opatrenia v tejto oblasti, ako aj v otázke riešenia vykorisťovania detí detskou prácou; 4. vyzýva všetky zainteresované strany v blížiacich sa aprílových národných voľbách, aby verejne deklarovali svoje odhodlanie skoncovať s politickým násilím, zabíjaním, zastrašovaním a ďalším porušovaním ľudských práv, ako aj s beztrestnosťou za tieto zločiny; 5. vyzýva nigérijskú vládu, aby prijala potrebné opatrenia na riešenie predvolebných obáv týkajúcich sa obmedzovania nezávislosti Nezávislej národnej volebnej komisie, násilného správania a prenasledovania zo strany bezpečnostných zložiek a všetkých ostatných prekážok slobody prejavu a názoru a ďalších základných požiadaviek na slobodné a spravodlivé voľby; 6. vyzýva nigérijský parlament, aby neschválil navrhovaný zákon o zákaze sobášov osôb rovnakého pohlavia v terajšej podobne, pretože obsahuje obmedzenia základných ľudských práv na slobodu prejavu a názoru, najmä keď počíta s trestom odňatia slobody päť rokov pre každého, kto sa verejne či súkromne angažuje v pozitívnom prezentovaní alebo obhajobe vzťahov osôb rovnakého pohlavia; 7. poveruje svojho predsedu, aby toto uznesenie postúpil Rade, Komisii a vláde a parlamentu Nigérie. --------------------------------------------------